Endelig: Sonos flytter tilbage på låseskærmen

Sonos er på vej med en lille, men meget nyttig forbedring til iPhone-appen. Snart skal det efter alt at dømme være muligt at styre musikken uden først at åbne Sonos-appen. En kortvarigt offentliggjort supportside hos Sonos afslørede nemlig understøttelse af Apples Live Activities. Dermed kan den aktuelle afspilning vises direkte på låseskærmen og på iPhones med Dynamic Island.

Herfra bliver det muligt at sætte musikken på pause, springe frem og tilbage mellem numre, justere lydstyrken og slå lyden helt fra.

Det lyder måske som en ubetydelig detalje, men for Sonos-brugere betyder det færre ture ind i en app, der gennem de seneste år har fået massiv kritik for både langsomhed, fejl og manglende funktioner.

Her er et billede fra supports-siden, der forsvandt igen.

Sonos havde tidligere sin egen låseskærmsbetjening på iPhone, men fjernede den med app-version 15.6 den 25. juli 2023. Dengang forklarede selskabet, at den tekniske løsning ikke længere levede op til Apples retningslinjer og samtidig var for ustabil. Samtidig forsvandt muligheden for at regulere Sonos-lydstyrken med iPhones fysiske volumenknapper.

Ikke klar til alle endnu

Sonos har allerede sendt en ny opdatering ud til Android, mens iPhone-versionen ifølge selskabet stadig får de sidste justeringer.

Opdateringerne bliver desuden rullet ud gradvist, så selv når den nye version frigives, vil den ikke nødvendigvis dukke op hos alle på samme tidspunkt.

Sonos nåede tilsyneladende at beskrive den nye Live Activities-funktion på sin supportside, men informationen blev efterfølgende fjernet igen. Det tyder på, at funktionen er tæt på lancering, men Sonos har endnu ikke meldt en officiel dato ud. Læs eventuelt mere på Reddit.

Endelig: Sonos flytter tilbage på låseskærmen