Verdens største elfly har været i luften og strømregningen lød på 32 kroner

Elfly er ikke længere noget, der kun eksisterer på tegnebrættet. Sidste sommer fløj et fuldt elektrisk ALIA CTOL-fly fra Sønderborg til København, og nu er teknologien blevet demonstreret i en helt anden størrelsesorden. Heart Aerospace har nemlig gennemført den første flyvning med X1, som selskabet betegner som det største fuldt elektriske fly, der nogensinde har været i luften.

Testflyvningen fandt sted 12. august fra Plattsburgh International Airport i staten New York og varede 27 minutter. Flyet nåede omkring 335 meters højde, mens det elektriske fremdriftssystem leverede mere end én megawatt. Det mest opsigtsvækkende tal er dog måske prisen: Heart Aerospace oplyser, at elektriciteten til hele flyvningen kostede omkring fem dollar – cirka 32 kroner.

Markant større end elflyet over Danmark

Danmark fik allerede i juli 2025 en forsmag på elektrisk luftfart, da et ALIA CTOL fra amerikanske Beta Technologies fløj mellem Sønderborg og København. Flyet er udviklet til korte regionale ruter med passagerer og fragt og har ifølge producenten en rækkevidde på op til omkring 622 kilometer.

Heart X1 er et andet bæst. Flyet har et vingefang på godt 32 meter, er cirka 23 meter langt og vejede mere end 11 ton ved starten.

Et blik ind i cockpittet på X1 (foto: Heart Aerospace)

X1 skal dog ikke ende som passagerfly. Det fungerer som et flyvende laboratorium, hvor Heart Aerospace kan afprøve blandt andet aerodynamik, elektrisk fremdrift og flyveegenskaber i stor skala.

– Med den første flyvning af X1 har Heart Aerospace demonstreret elektrisk flyvning i en størrelse, der nærmer sig et kommercielt passagerfly, siger selskabets stifter og direktør Anders Forslund.

Skal føre til et 30-personers passagerfly

Erfaringerne skal bruges i udviklingen af ES-30, der bliver et hybrid-elektrisk regionalfly med plads til 30 passagerer. Målet er omkring 200 kilometers rækkevidde på ren batteridrift og op mod 800 kilometer, når batterier og brændstof kombineres. Batteriet skal kunne lades på omkring 30 minutter.

Flyet har plads til adskillige passagerer (foto: Heart Aerospace)

Heart Aerospace mener samtidig, at ES-30 kan reducere flyselskabernes driftsomkostninger med mere end 40 procent. Lykkes det, kan elektrificeringen derfor ikke kun gøre regional luftfart grønnere, men potentielt også billigere for passagererne.

Den første førproduktionsmodel er under udvikling, flyvetest er planlagt til 2028, og Heart Aerospace sigter mod typegodkendelse i 2031. United Airlines, Air Canada og JSX har allerede vist interesse, og selskabet oplyser om kundetilsagn til en værdi af 9,4 milliarder dollar.

Verdens største elfly har været i luften og strømregningen lød på 32 kroner