Ny reaktor skal lave strøm af gammelt atomaffald

Brugt atombrændsel er normalt noget, der skal håndteres og opbevares i meget lang tid. Men en kommende reaktortype skal i stedet forsøge at hente mere energi ud af det radioaktive materiale.

Det er idéen bag Stable Salt Reactor–Wasteburner, SSR-W, som er udviklet af Moltex Energy. Reaktoren er designet til en elektrisk effekt på mellem 300 og 500 MW og skal kunne bruge genanvendte bestanddele fra brugt atombrændsel som nyt brændstof.

Teknologien er nu på vej over til Nuclea Energy, der har indgået en aftale om at købe Moltex’ patent- og teknologiportefølje, efter at sidstnævnte er kommet under administration.

Atomaffald bliver til nyt brændstof

En central del af teknologien er processen WATSS – Waste to Stable Salt. Her udvindes blandt andet langlivede radioaktive stoffer fra brugt atombrændsel og blandes i en kloridbaseret saltsmelte. Denne saltsmelte bruges derefter som brændstof i SSR-W. Fordi reaktoren arbejder med hurtige neutroner, er målet både at producere elektricitet og nedbryde nogle af de langlivede radioaktive stoffer, som ellers ville ende som affald.

Selve brændstoffet cirkulerer ikke rundt gennem pumper og rør som i flere andre saltsmeltekoncepter. I stedet holdes det i stationære brændselsrør, der står i et separat bad af flydende salt. Reaktoren er samtidig designet til at kunne komme af med restvarme ved naturlig cirkulation, så kølingen ikke er afhængig af elektriske nødsystemer.

Visualisering af Moltex’ Stable Salt Reactor-Wasteburner (SSR-W).

Ikke en mikroreaktor

Det er værd at skelne mellem SSR-W og Nuclea Energys egen Morpheus-reaktor. Morpheus er en bly-kølet mikroreaktor på omkring 3,5 til 50 MW, som blandt andet er tiltænkt mindre elnet, miner og fjerntliggende områder.

SSR-W er derimod en langt større reaktor på op til 500 MW og hører snarere hjemme i kategorien avancerede modulære atomreaktorer.

Nuclea får med opkøbet desuden adgang til Moltex’ FLEX-reaktor og i alt 80 godkendte patenter samt yderligere patentansøgninger inden for blandt andet genanvendelse af atombrændsel.

Teknologien er dog stadig på udviklingsstadiet. Der er altså et godt stykke fra lovende reaktordesign til et færdigt kraftværk, der rent faktisk sender strøm ud på elnettet.

Ny reaktor skal lave strøm af gammelt atomaffald