RAM-priserne næsten femdoblet på ét år

Der er en grund til, at Apple, Samsung og de andre hæver priserne. Prisen på DDR-hukommelse er nu nået et niveau, der for bare et år siden ville have virket helt absurd. Også for private pc-byggere. En ny opgørelse fra tyske 3DCenter viser, at DDR5 i august i gennemsnit koster 4,9 gange så meget som i juli 2025. Alene siden juli er priserne steget yderligere 9,2 procent.

Og især de større RAM-pakker gør ondt. Et sæt med 2 x 32 GB DDR5-6400 CL32 er eksempelvis steget fra 181 euro til 1.093 euro på godt et år. Det er en stigning på mere end 500 procent.

AI sluger hukommelsen

Forklaringen skal blandt andet findes i det enorme behov for hukommelse til AI-datacentre. Store teknologivirksomheder køber enorme mængder serverhardware og hukommelseschips, mens producenterne ikke kan udvide kapaciteten tilsvarende hurtigt. Resultatet er en regulær kamp om de resterende chips – og den regning ender efterhånden hos almindelige forbrugere.

Problemet stopper nemlig ikke ved RAM.

I samme tyske prisindeks er interne SSD’er blevet 124 procent dyrere siden sommeren 2025, mens traditionelle interne harddiske er steget 139 procent. Grafikkort har hidtil været mindre hårdt ramt, men også her er udviklingen nu vendt i den forkerte retning: priserne steg i gennemsnit hele 13,3 procent alene fra juli til august.

Det kan mærkes på konkrete modeller. En GeForce RTX 5070 kostede eksempelvis fra 529 euro i september sidste år. Nu starter den omkring 701 euro på det tyske marked.

Dårligt tidspunkt at bygge billig pc

Tallene stammer fra tyske Geizhals og kan derfor ikke overføres én til én til danske butikker. Men prispresset på RAM, NAND-flash og grafikhukommelse er internationalt, og udviklingen er derfor også dårlig nyt for danske pc-købere.

Særligt budget-pc’en er kommet under pres. Hvor RAM og SSD tidligere var blandt de komponenter, hvor det var forholdsvis nemt at få meget for pengene, fylder de nu langt mere i det samlede budget.

Og der er foreløbig ikke meget, der tyder på en hurtig normalisering. Udbygning af produktionen tager flere år, mens AI-industrien fortsætter med at efterspørge enorme mængder hukommelse.

Så med mindre efterspørgslen pludselig falder, kan 2026 meget vel vise sig at være et rigtig dårligt år at stå og mangle en ny gaming-pc.

RAM-priserne næsten femdoblet på ét år