Nu kan ChatGPT få adgang til dine iMessage-beskeder

OpenAI har åbnet døren til en af de mere følsomme dele af din Mac. Med et nyt plugin til Apples iMessage-app kan ChatGPT nu læse og søge i dine samtaler samt formulere og sende beskeder på dine vegne.

Det gælder ikke kun iMessage. Funktionen kan også arbejde med SMS- og RCS-beskeder, der er tilgængelige på Mac’en. Du kan eksempelvis bede ChatGPT finde en gammel samtale, opsummere en lang beskedtråd eller skrive et svar med udgangspunkt i tidligere beskeder.

Praktisk – men meget personlig adgang

Det er samtidig svært at forestille sig mange oplysninger på computeren, der er mere private end ens iMessage-beskedhistorik. Funktionen skal derfor aktivt slås til, og ChatGPT sender som udgangspunkt ikke en besked, før du har godkendt både indholdet og modtageren.

OpenAI advarer selv mod at give ChatGPT permanent tilladelse til at sende beskeder uden løbende godkendelse.

Det ændrer dog ikke på, at man skal være komfortabel med at give en AI-assistent adgang til samtaler, der potentielt kan indeholde alt fra private billeder og familieoplysninger til arbejdsrelaterede beskeder.

We've added native integration with iMessage, so ChatGPT can now send & read messages for you!

It can also analyze your messages! It's really fun to get insights about who you talk to, and what you talk to people about. https://t.co/OBIH5H3z6b pic.twitter.com/W0f6htZKvL
— Ari Weinstein (@AriX) August 20, 2026

Til gengæld kan integrationen være nyttig. ChatGPT kan eksempelvis finde aftaler begravet i gamle samtaler, foreslå beskeder der bør følges op på eller hjælpe med at håndtere en større mængde beskeder.

Funktionen kræver en Mac med Apple Silicon og findes i den nye ChatGPT-desktopapp. OpenAI oplyser, at pluginet er tilgængeligt på alle ChatGPT-abonnementer og kan bruges med blandt andet ChatGPT Work og Codex.

Det er endnu et skridt mod en ChatGPT, der ikke bare svarer på spørgsmål, men får adgang til og kan handle direkte i brugerens apps. Bekvemmeligheden vokser – men det gør mængden af personlige data, man skal være villig til at lukke AI’en ind i, bestemt også.

Nu kan ChatGPT få adgang til dine iMessage-beskeder